ระเบียบสำนักนายกรัฐมนตรี ว่าด้วยการทำหรือใช้เครื่องหมายครุฑพ่าห์ในราชการ พ.ศ. 2544
ระเบียบสำนักนายกรัฐมนตรี
ระเบียบสำนักนายกรัฐมนตรี
ว่าด้วยการทำหรือใช้เครื่องหมายครุฑพ่าห์ในราชการ
พ.ศ. ๒๕๔๔
 

โดยที่พระราชบัญญัติเครื่องหมายครุฑพ่าห์ พ.ศ. ๒๕๓๔
กำหนดให้การทำหรือใช้เครื่องหมายครุฑพ่าห์ในราชการเป็นไปตามระเบียบที่คณะรัฐมนตรีกำหนด
โดยประกาศในราชกิจจานุเบกษา

อาศัยอำนาจตามความในมาตรา ๕
แห่งพระราชบัญญัติเครื่องหมายครุฑพ่าห์ พ.ศ. ๒๕๓๔ คณะรัฐมนตรีจึงวางระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบสำนักนายกรัฐมนตรี ว่าด้วยการทำหรือใช้เครื่องหมายครุฑพ่าห์ในราชการ
พ.ศ. ๒๕๔๔

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้
หน่วยงานของรัฐ หมายความว่า กระทรวง ทบวง กรม หรือส่วนราชการที่เรียกชื่ออย่างอื่นและมีฐานะเป็นกรม
ราชการส่วนภูมิภาค และราชการส่วนท้องถิ่นตามกฎหมายว่าด้วยระเบียบบริหารราชการแผ่นดิน
และหมายความรวมถึงหน่วยงานอื่นใดของรัฐซึ่งเป็นราชการแต่ไม่รวมถึงรัฐวิสาหกิจ
การทำเครื่องหมายครุฑพ่าห์ หมายความว่า การทำขึ้นซึ่ง
องค์ ภาพ รูป หรือสัญลักษณ์ เครื่องหมายครุฑพ่าห์
การใช้เครื่องหมายครุฑพ่าห์ หมายความว่า
การนำเครื่องหมายครุฑพ่าห์ไปใช้ในราชการ และหมายความรวมถึงการนำเครื่องหมายครุฑพ่าห์ที่ทำขึ้นไปใช้ในราชการด้วย

ข้อ ๔
หน่วยงานของรัฐจะทำเครื่องหมายครุฑพ่าห์ขึ้นได้จะต้องทำตามที่มีกฎหมาย กฎ
ข้อบังคับ ประกาศ หรือระเบียบกำหนดให้ใช้เครื่องหมายครุฑพ่าห์ในเรื่องหรือการนั้น
โดยการทำเครื่องหมายครุฑพ่าห์ให้หน่วยงานของรัฐทำตามแบบของสำนักพระราชวัง

ข้อ ๕
ให้หน่วยงานของรัฐใช้เครื่องหมายครุฑพ่าห์ในราชการหรือใช้ตามที่กฎหมาย กฎ
ข้อบังคับ ประกาศ หรือระเบียบว่าด้วยการนั้นกำหนด
การใช้เครื่องหมายครุฑพ่าห์ตามวรรคหนึ่ง
ให้หน่วยงานของรัฐคำนึงถึงความเหมาะสม ความเรียบร้อย และความสมควรหรือมิสมควรในการใช้
การติดหรือการประดับเครื่องหมายครุฑพ่าห์ซึ่งเป็นตราแผ่นดินชนิดหนึ่ง
และเป็นที่เคารพนับถือว่าเป็นของสูง

ข้อ ๖
ให้หน่วยงานของรัฐที่รับผิดชอบหรือเกี่ยวข้องกับการทำหรือใช้เครื่องหมายครุฑพ่าห์ตามข้อ
๔ และข้อ ๕ มีหน้าที่ตรวจตรา สอดส่อง และดูแลการทำหรือใช้เครื่องหมายครุฑพ่าห์ให้เป็นไปตามที่ใช้ในราชการหรือตามที่กฎหมาย
กฎ ข้อบังคับ ประกาศ หรือระเบียบกำหนด
ในกรณีที่มีการทำหรือใช้เครื่องหมายครุฑพ่าห์โดยผู้ทำหรือผู้ใช้เครื่องหมายครุฑพ่าห์ไม่มีสิทธิ
ให้หน่วยงานของรัฐตามวรรคหนึ่ง ดำเนินการตามมาตรา ๑๓ แห่งพระราชบัญญัติเครื่องหมายครุฑพ่าห์
พ.ศ. ๒๕๓๔ โดยเคร่งครัด

ข้อ ๗
ให้ปลัดสำนักนายกรัฐมนตรีรักษาการตามระเบียบนี้ และให้มีอำนาจวินิจฉัยปัญหาและตีความเกี่ยวกับการปฏิบัติตามระเบียบนี้

ประกาศ ณ วันที่ ๑๗ ตุลาคม พ.ศ. ๒๕๔๔
พันตำรวจโท ทักษิณ ชินวัตร
นายกรัฐมนตรี





















เอกฤทธิ์/ผู้จัดทำ
๑๔ ธันวาคม ๒๕๕๓

[๑] ราชกิจจานุเบกษา เล่ม ๑๑๘/ตอนพิเศษ ๑๐๗ ง/หน้า ๕/๓๐ ตุลาคม ๒๕๔๔